**Ca niciodată...**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

“Nu mi-e foame, căci fericirea se hrăneşte din ea însăşi.”

Mihail Drumeş

- Să nu mă-ntrebi când ochii se aprind

Asemenea cărbunilor din vatră,

Visând, prin câte fantezii colind

Sau ce ascund sub sânii mici de piatră.

Iar când mă iei în braţe pe-nserat

Şi mijlocu-mi încolăceşti alene,

Privirea strălucind ca un agat,

Te-ar ţine prizonier închis sub gene.

Atât de fericită ca acum

N-am fost nicicând sau nu-mi aduc aminte

De unde-ncep poveştile sau cum,

Dar ştiu că n-au nevoie de cuvinte.

- Te simt în pieptul meu arzând mocnit,

În nopți pustii dansezi ca vâlvătaie,

Ești focul viu pe care l-am dorit

Sătul să rătăcesc mereu prin ploaie.

Te-am așteptat din vise să cobori,

Mijlocul fin să ți-l cuprind în versuri,

Să gust din sânul tău, plin de fiori

Să dăm iubirii noastre mii de sensuri

Și fericirea s-o-mpărțim la doi,

Trăind pe-aceeași filă de poveste,

Pe-o margine de lac, într-un zăvoi,

Iubirea noastră zi de zi va crește.

Liliana Trif Ioan Grigoraș